CELEX: 
Language: bg
Date: 2017-09-20 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за изменение на Регламент (ЕО) № 589/2008 по отношение на стандартите за търговия с „яйца от кокошки — свободно отглеждане на открито“ в случаите, когато достъпът на кокошките до открити площи е ограничен

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               С Регламент (ЕО) № 589/2008 на Комисията се определят подробни правила за прилагане на Регламент (ЕО) № 1234/2007 на Съвета по отношение на стандартите за търговия с яйца. По-конкретно в точка 1 от приложение II към Регламент (ЕО) № 589/2008 се определят минималните изисквания за „яйца от кокошки — свободно отглеждане на открито“. С Регламент (ЕС) № 1308/2013 се заменя Регламент (ЕО) № 1234/2007 и се оправомощава Комисията да приема делегирани актове в тази област, в съответствие с член 227 от него.
            
            
               Съгласно действащите стандарти за търговия, „яйца от кокошки — свободно отглеждане на открито“ не може повече да бъдат етикетирани като такива, ако достъпът на кокошките носачки до открито пространство е ограничен по ветеринарни съображения за повече от 12 седмици. Огнищата на инфлуенца по птиците през 2016/2017 г. бяха от такъв мащаб, че ветеринарните разпореждания за прибиране на птиците на закрито превишиха това ограничение и яйцата трябваше да бъдат предложени на пазара като „яйца от кокошки — подово отглеждане“ със съответното обезценяване.
            
            
               Изглежда е необходимо да бъде изменено приложение II към Регламент (ЕО) № 589/2008, за да се адаптира съответният стандарт за търговия и да се предвиди по-дълъг период на дерогация. С оглед хармонизиране на прилагането на цялата територия на Съюза, с настоящия ревизиран текст се уточнява и началната дата на периода на дерогацията. 
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               Комисията обсъди елементите, които следва да бъдат включени в проекта на делегиран регламент, с експерти, определени от държавите членки, в продължение на 5 заседания на експертната група за ООП през периода от март до юли 2017 г. и взе предвид гледните точки и позициите, изразени по време на тези консултации, както и елементите, обсъждани по време на срещите със заинтересованите страни.
            
            
               Проектът на делегиран регламент беше предоставен за обществена консултация в рамките на портала „По-добро регулиране“ за период от четири седмици — от 7 август до 4 септември 2017 г. Бяха получени общо 40 коментара. Приблизително половината от коментарите дойдоха от отделни граждани, а другите — от професионални организации. Коментарите и предложенията бяха разпределени поравно между стопански организации, които искат по-гъвкав подход, напр. още по-голямо удължаване на предложения срок на дерогацията, и граждани, които твърдят,  че предложеният срок на дерогацията е твърде продължителен. Следователно проектът за текст изглежда постига подходящ баланс. Излизането извън обхвата на предложените изменения чрез предоставяне на още по-голямо удължаване на срока на дерогацията би поставило в риск целесъобразността на стандартите за търговия. 
            
            
               Експерти от Европейския парламент бяха информирани за всички тези обсъждания и поканени за участие във всички заседания.
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               С делегирания регламент се изменя Регламент (ЕО) № 589/2008 на Комисията по отношение на стандартите за търговия с „яйца от кокошки — свободно отглеждане на открито“ в случаите, когато достъпът на кокошките до открити площи е ограничен.
            
            
               С цел да се осигури хармонизирано прилагане на периода на дерогация за „яйца от кокошки — свободно отглеждане на открито“ и да се вземат предвид неотдавна избухналите и бъдещите продължителни епидемии, е необходимо да се уточни началната дата на периода на дерогация и да се предвиди по-дълъг период за нея. Ето защо стандартите за търговия с „яйца от кокошки — свободно отглеждане на открито“ в случаите, когато достъпът на кокошките до открити площи е ограничен, следва да бъдат изменени, за да се предостави повече гъвкавост на производителите, като същевременно се запази целесъобразността на стандартите за търговия и се гарантира доверието на потребителите.
            
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 20.9.2017 година
            
            
               за изменение на Регламент (ЕО) № 589/2008 по отношение на стандартите за търговия с „яйца от кокошки — свободно отглеждане на открито“ в случаите, когато достъпът на кокошките до открити площи е ограничен
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007
                  1
               , и по-специално член 75, параграф 2 от него,
            
         
         
            
               като има предвид, че:
            
            
               (1)С Регламент (ЕО) № 589/2008 на Комисията
                  2
                се определят подробни правила за прилагане на Регламент (ЕО) № 1234/2007 на Съвета
                  3
                по отношение на стандартите за търговия с яйца. По-конкретно в точка 1 от приложение II към Регламент (ЕО) № 589/2008 се определят минималните изисквания за „яйца от кокошки — свободно отглеждане на открито“.
            
            
               (2)С Регламент (ЕС) № 1308/2013 се заменя Регламент (ЕО) № 1234/2007 и се оправомощава Комисията да приема делегирани актове в тази връзка, в съответствие с член 227 от него.
            
            
               (3)В точка 1, буква а) от приложение II към Регламент (ЕО) № 589/2008 се предвижда период на дерогация по отношение на предлагането на пазара на „яйца от кокошки — свободно отглеждане на открито“ в случаи на ограничен достъп до открити площи поради ограничения, приети по силата на законодателството на Европейския съюз, включително ветеринарни ограничения с цел опазване на общественото здраве и здравето на животните, но за период, не по-дълъг от 12 седмици. Във връзка с възникналите мащабни огнища на инфлуенца по птиците в Съюза, изглежда е необходимо да се предвиди по-дълъг период на дерогация и допълнително да се прецизират правилата с оглед на тяхното хармонизирано прилагане на цялата територия на Съюза, по-специално по отношение на началната дата на периода на дерогацията.
            
            
               (4)Поради това приложение II към Регламент (ЕО) № 589/2008 следва да бъде съответно изменено.
            
            
               (5)С оглед осигуряване на незабавното прилагане на тази мярка, регламентът следва да влезе в сила на третия ден след публикуването му в Официален вестник на Европейския съюз,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               Приложение II към Регламент (ЕО) № 589/2008 се заменя с текста на приложението към настоящия регламент. 
            
            
               Член 2
            
            
               Настоящият регламент влиза в сила на третия ден след публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 20.9.2017 година.
            
            
               
                     За Комисията
               
               
                     Председател
                     Jean-Claude JUNCKER
               
               
            
         
         
            
                  
                     (1)
                  ОВ L 347, 20.12.2013 г., стр. 671. 
               
               
                  
                     (2)
                  Регламент (ЕО) № 589/2008 на Комисията от 23 юни 2008 г. за определяне на подробни правила за прилагане на Регламент (ЕО) № 1234/2007 на Съвета относно стандартите за търговия с яйца (ОВ L 163, 24.6.2008 г., стр. 6).
               
               
                  
                     (3)
                  Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (ОВ L 299, 16.11.2007 г., стр. 1).
               
            
      
    ---documentbreak--- 
      
         
         
            
               ПРИЛОЖЕНИЕ
            
            
               Минимални изисквания за системите за производство на яйца по различните методи за отглеждане на кокошки носачки
            
            
               1.„Яйца от кокошки — свободно отглеждане на открито“ трябва да са произведени в рамките на системи за производство, които изпълняват поне условията, указани в член 4 от Директива 1999/74/ЕО на Съвета.
            
            
               По-специално трябва да са изпълнени следните условия:
            
            
               а)кокошките трябва да имат непрекъснат дневен достъп до открити площи. Това изискване обаче не забранява на производителя да ограничи достъпа за определен период от време в сутрешните часове, съгласно обичайната фермерска практика, включително установените в животновъдството правила.
            
            
               Ако съгласно мерките, приети по силата на правото на Съюза, се изисква достъпът на кокошките до открити площи да бъде ограничен с цел опазване на общественото здраве или здравето на животните, яйцата може да се предлагат на пазара като „яйца от кокошки — свободно отглеждане на открито“ независимо от това ограничение, при условие че достъпът до открити площи на кокошките носачки не е бил ограничен за непрекъснат период от повече от 16 седмици. Този максимален период започва да тече, считано от датата, на която достъпът до открити площи на въпросната група кокошки, въведени по едно и също време, действително е бил ограничен;
            
            
               б)откритите площи, до които кокошките имат достъп, трябва да са покрити основно със зеленина и да не се използват за други цели, освен за овощни градини, гори и пасища, ако последното е разрешено от компетентните органи;
            
            
               в)максималната плътност на животните в откритите площи не трябва да е по-голяма от 2500 кокошки на хектар от площта, предоставена на кокошките, или по всяко време на една кокошка да се падат по 4 м2. Въпреки това, когато на всяка кокошка има предоставени поне 10 м2 и се практикува ротация, като на кокошките се осигурява равномерен достъп до цялата площ по време на целия им живот, всяко използвано място трябва да осигурява поне 2,5 м2 на кокошка;
            
            
               г)откритите площи не трябва да се простират извън радиус от 150 м от най-близкия отвор на птичарника. Независимо от това е разрешено отстояние до 350 м от най-близкия отвор на птичарника, при условие че достатъчен брой заслони, съгласно предвиденото в член 4, параграф 1, точка 3, буква б), подточка ii) от Директива 1999/74/ЕО, са разпределени равномерно в цялото открито пространство, като заслоните са най-малко четири на хектар.
            
            
               2.„Яйца от кокошки — подово отглеждане“ трябва да се произвеждат в рамките на системи за производство, които отговарят поне на условията, указани в член 4 от Директива 1999/74/ЕО.
            
            
               3.„Яйца от кокошки — клетъчно отглеждане“ трябва да се произвеждат в рамките на системи за производство, които отговарят поне на:
            
            
               а) условията, указани в член 5 от Директива 1999/74/ЕО, до 31 декември 2011 г., или
            
            
               б) условията, указани в член 6 от Директива 1999/74/ЕО.
            
            
               4.Държавите членки могат да разрешат дерогации от точки 1 и 2 от настоящото приложение за птицефермите, в които се отглеждат по-малко от 350 кокошки носачки или птицефермите за кокошки носачки за развъждане, по отношение на задълженията, посочени в член 4, параграф 1, точка 1, буква г), второ изречение и в член 4, параграф 1, точка 1, буква д), в член 4, параграф 1, точка 2, в член 4, параграф 1, точка 3, буква a), подточка i) и в член 4, параграф 1, точка 3, буква б), подточка i) от Директива 1999/74/ЕО.